CELEX: 32021R0576
Language: hr
Date: 2020-11-30 00:00:00
Title: Delegirana uredba Komisije (EU) 2021/576 оd 30. studenoga 2020. o izmjeni Priloga III. Uredbi (EU) br. 978/2012 radi uvrštavanja Republike Uzbekistana među zemlje koje koriste carinske povlastice u okviru sustava OSP+

9.4.2021   
               
               
                  HR
               
               
                  Službeni list Europske unije
               
               
                  L 123/1
               
            
         DELEGIRANA UREDBA KOMISIJE (EU) 2021/576
         оd 30. studenoga 2020.
         o izmjeni Priloga III. Uredbi (EU) br. 978/2012 radi uvrštavanja Republike Uzbekistana među zemlje koje koriste carinske povlastice u okviru sustava OSP+
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 978/2012 Europskog parlamenta i Vijeća od 25. listopada 2012. o primjeni sustava općih carinskih povlastica i stavljanju izvan snage Uredbe Vijeća (EZ) br. 732/2008 (1), a posebno njezin članak 10. stavak 4.,
         budući da:
         
                     (1)
                  
                  
                     U članku 9. stavku 1. Uredbe (EU) br. 978/2012 utvrđeni su posebni kriteriji prihvatljivosti za dodjeljivanje carinskih povlastica zemlji podnositeljici zahtjeva u okviru posebnog dogovora o poticajima za održivi razvoj i dobro upravljanje (OSP+). U tu se svrhu predmetna zemlja treba smatrati osjetljivom. Ona mora ratificirati sve konvencije navedene u Prilogu VIII. Uredbi (EU) br. 978/2012, a najnoviji raspoloživi zaključci nadležnih nadzornih tijela ne smiju upućivati na ozbiljne propuste u učinkovitoj primjeni bilo koje od tih konvencija. U odnosu na bilo koju relevantnu konvenciju ta zemlja ne bi smjela izraziti rezervu koja je zabranjena konvencijom ili koja se isključivo za potrebe članka 9. Uredbe (EU) br. 978/2012 smatra nespojivom s ciljem i svrhom te konvencije. Trebala bi bezrezervno prihvatiti zahtjeve u pogledu izvješćivanja koje nameće svaka konvencija te preuzeti obveze iz članka 9. stavka 1. točaka (d), (e) i (f) Uredbe (EU) br. 978/2012.
                  
               
                     (2)
                  
                  
                     Zemlja korisnica OSP-a koja želi ostvariti pogodnosti u okviru OSP+ mora podnijeti zahtjev s priloženim potpunim informacijama o ratifikaciji relevantnih konvencija, svojim rezervama i primjedbama na rezerve koje su izrazile druge stranke konvencije te preuzetim obvezama.
                  
               
                     (3)
                  
                  
                     Komisija je 9. lipnja 2020. primila zahtjev za povlastice OSP+ od Republike Uzbekistana.
                  
               
                     (4)
                  
                  
                     Komisija je ispitala zahtjev i utvrdila da Republika Uzbekistan ispunjava kriterije utvrđene u članku 9. stavku 1. Uredbe (EU) br. 978/2012. Republici Uzbekistanu stoga bi trebalo odobriti povlastice OSP+, a Prilog III. Uredbi (EU) br. 978/2012 trebalo bi na odgovarajući način izmijeniti.
                  
               
                     (5)
                  
                  
                     Komisija će u skladu s člankom 13. Uredbe (EU) br. 978/2012 pratiti status ratifikacije relevantnih konvencija i njihovu učinkovitu provedbu u Republici Uzbekistanu te suradnju Republike Uzbekistana s nadležnim nadzornim tijelima,
                  
               DONIJELA JE OVU UREDBU:
         
            Članak 1.
            U Prilogu III. Uredbi (EU) br. 978/2012 sljedeća zemlja dodaje se u stupac B, a pripadajući abecedni kod u stupac A:
            
               
                           „UZ
                        
                        
                           Republika Uzbekistan”
                        
                     
         
         
            Članak 2.
            Ova Uredba stupa na snagu sljedećeg dana od dana objave u Službenom listu Europske unije.
         
         
            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 30. studenoga 2020.
            
               
                  Za Komisiju
               
               
                  Predsjednica
               
               Ursula VON DER LEYEN
            
         
         
            (1)  SL L 303, 31.10.2012., str. 1.